三月十五日華容湖尾看月出
作者：范成大
朝代：宋

paragraphs: 雲銷澧陽風，月生岳陽水。
誰推赤金盤，湧出白銀地。
徘徊忽騰上，蹀蹀恐顛墜。
稍高輪漸安，飛彩到篷背。
晶晶浪皆舞，靨靨星欲避。
兜羅世界網，普現無邊際。
官居束戶庭，有眼如幻翳。
向非行大荒，寧有此巨麗。
乘除較得失，漂泊非左計。
妻孥競驩譁，渠亦知許事。